1. ปัจจัยความเสี่ยง

1.1 ปัจจัยความเสี่ยงโดยทั่วไปในอุตสาหกรรม

(1) ปัจจัยเสี่ยงจากกฎเกณฑ์ของคณะกรรมการกิจการโทรคมนาคมแห่งชาติ (“กทช.”)

 เนื่องจากในปัจจุบันผู้ให้บริการอินเทอร์เน็ตอยู่ภายใต้การควบคุมและกำกับดูแลของคณะกรรมการกิจการโทรคมนาคมแห่งชาติ (“กทช.”) ซึ่งเป็นผู้กำกับดูแลกิจการโทรคมนาคม และได้เริ่มออกกฎเกณฑ์ต่างๆ เพื่อให้ผู้รับอนุญาตการประกอบกิจการโทรคมนาคมรวมถึงบริการอินเทอร์เน็ตที่จะต้องปฏิบัติ โดยลักษณะของกฎเกณฑ์มีแนวโน้มที่จะเปิดเสรีในบริการโทรคมนาคมมากขึ้น แต่ยังคงขาดความชัดเจนในบางเรื่องซึ่งสำคัญต่อแผนการขยายงานบางส่วน อีกทั้งการแต่งตั้งคณะกรรมการกิจการกระจายเสียงและกิจการโทรทัศน์แห่งชาติ (“กสช.”) ซึ่งยังไม่เป็นที่เรียบร้อยอาจส่งผลกระทบต่อธุรกิจที่เกี่ยวข้องและการให้บริการโทรคมนาคมต่างๆ เช่น คลื่นความถี่ โดยจะส่งผลต่อการเตรียมการของผู้ประกอบการทำให้เกิดอุปสรรคและแผนงานคลาดเคลื่อน และยังอาจจะเป็นปัญหาต่อแผนเตรียมการรองรับการแข่งขันจากบริษัทต่างชาติ ในช่วงการเปิดเสรีโทรคมนาคมอีกด้วย บริษัทก็ได้ดำเนินการติดตามเรื่องการออกใบอนุญาตต่างๆของ กทช. อย่างใกล้ชิด รวมถึงเสนอข้อคิดเห็นต่อ กทช. เพื่อเตรียมการวางแผนได้อย่างทันท่วงที

(2) ความเสี่ยงจากการเปิดเสรีโทรคมนาคม

สืบเนื่องจากการที่ประเทศไทยได้ผูกพันในข้อตกลงทั่วไปว่าด้วยการค้าและบริการ (General
Agreement on Trade in Services – GATS) ซึ่งประเทศไทยจะต้องเปิดเสรีในธุรกิจบริการ
โดยการเจรจาในระดับทวิภาคีเพื่อเปิดเขตการค้าเสรี (Free Trade Area – FTA)
มิได้เจรจาเพื่อเปิดเสรีกันเฉพาะในเรื่องของสินค้า แต่ยังรวมไปถึงธุรกิจบริการด้วย
จึงอาจจะส่งผลต่อภาพรวมของธุรกิจบริการทั้งประเทศรวมทั้งบริการสารสนเทศและการสื่อสาร
ที่มีผลจากกฎระเบียบต่างๆภายใต้เงื่อนไขข้อตกลงที่รัฐบาลได้เจรจากันไว้ อย่างไรก็ตาม
การเปิดเสรีโทรคมนาคมจะอยู่ในกรอบของกฎเกณฑ์หน่วยการกำกับดูแลคือ กทช.

(3) ความเสี่ยงจากผู้ถือหุ้นรายใหญ่ที่มีความขัดแย้งทางผลประโยชน์
ในการดำเนินธุรกิจที่แข่งขันกันเอง

บริษัทมีผู้ถือหุ้นรายใหญ่ คือ บริษัท กสท โทรคมนาคม จำกัด (มหาชน) (“กสท”) และ บริษัท
ทีโอที จำกัด (มหาชน) (“ทีโอที”) ซึ่งแต่ละบริษัทดังกล่าวถือหุ้นบริษัทในสัดส่วนร้อยละ 16
ของทุนจดทะเบียน และเรียกชำระแล้วของบริษัท โดย
ทีโอทีได้ส่งกรรมการเป็นตัวแทนของผู้ถือหุ้นดังกล่าวเป็นผู้มีอำนาจลงนามผูกพันบริษัท ขณะนี้ทั้ง กสท
และทีโอที ได้เปิดให้บริการอินเทอร์เน็ตเชิงพาณิชย์แก่บุคคลทั่วไปด้วยเช่นกัน อย่างไรก็ตาม
บริษัทได้ดำเนินการป้องกันโดยกำหนดแนวทางการกำกับดูแลที่ดี (Code of Conduct)
เกี่ยวกับการรักษาความลับและข้อมูลภายในบริษัท
และการกำหนดให้กรรมการผู้มีส่วนได้เสียไม่มีสิทธิออกเสียงลงมติในเรื่องที่มีส่วนได้เสียดังกล่าวไว้ในระเบียบของบริษัท
โดยคณะกรรมการบริษัทได้ลงนามรับทราบข้อกำหนดตามระเบียบดังกล่าวแล้ว
ซึ่งกรรมการทุกท่านได้รับการแต่งตั้งจากที่ประชุมผู้ถือหุ้น
และได้ชี้แจงให้ผู้ถือหุ้นทราบถึงความขัดแย้งทางผลประโยชน์ก่อนเข้ารับตำแหน่งตามพระราชบัญญัติบริษัทมหาชน
นอกจากนี้ บริษัทและทีโอที
ได้มีความร่วมมือทางธุรกิจในลักษณะพันธมิตรในการให้บริการลูกค้าร่วมกัน
เพื่อเป็นมาตรการป้องกันความเสี่ยงในส่วนนี้อีกทางหนึ่ง

นอกจากนี้ บริษัทมีนโยบายที่จะจัดตั้งคณะกรรมการบริหาร (Executive Board)
ซึ่งประกอบด้วยกรรมการที่ไม่มีความขัดแย้งทางผลประโยชน์ เนื่องจากการดำเนินธุรกิจที่แข่งขันกัน
เพื่อเป็นการลดความเสี่ยงจากการที่ผู้ถือหุ้นรายใหญ่มีความขัดแย้งทางผลประโยชน์
เนื่องจากการดำเนินธุรกิจที่แข่งขันกัน

1.2 ปัจจัยความเสี่ยงเนื่องจากการดำเนินธุรกิจของบริษัท 

(1) ความเสี่ยงด้านการแข่งขันในการประกอบธุรกิจ

ตั้งแต่คณะกรรมการกิจการโทรคมนาคมแห่งชาติ (“กทช.”)ได้ให้ใบอนุญาตผู้ให้บริการอินเทอร์เน็ต
ประเภทที่ 1
การแข่งขันระหว่างผู้ประกอบการก็ยิ่งทวีความรุนแรงขึ้นโดยเฉพาะการต่อสู้ด้านราคาในการให้บริการ
โดยเฉพาะผู้ให้บริการที่มีโครงข่ายเป็นของตนเอง อย่างไรก็ตาม
จากประสบการณ์ในธุรกิจและการดูแลให้บริการต่อลูกค้าที่ต้องการคุณภาพการให้บริการที่ดีในราคาเหมาะสมเป็นเวลานาน
จึงทำให้บริษัทเข้าใจสภาพการแข่งขันเป็นอย่างดี
ซึ่งความพึงพอใจและความเชื่อมั่นที่ได้รับจากลูกค้าที่ส่วนใหญ่ล้วนเป็นผู้ประกอบธุรกิจชั้นนำของประเทศหรือองค์กรใหญ่ทั้งภาครัฐและจากต่างประเทศ
ทำให้การแข่งขันดังกล่าวไม่ส่งผลกระทบกับบริษัทมากนัก

(2) การเปลี่ยนแปลงของเทคโนโลยี

การเปลี่ยนแปลงอย่างรวดเร็วของเทคโนโลยีสื่อสารและสารสนเทศ
นับเป็นผลกระทบสำคัญต่อผู้ประกอบการและให้บริการทั่วโลก
เนื่องจากการลงทุนในเครื่องมือและอุปกรณ์ที่ให้บริการต่างๆมีมูลค่าสูง
การเปลี่ยนแปลงของเทคโนโลยีแต่ละครั้งอาจหมายถึงความเสียหายต่อการลงทุนต่างๆก่อนระยะเวลาของจุดคุ้มทุนที่ได้คาดการไว้ก่อนหน้า
แต่จากการศึกษาและวางแผนการป้องกันล่วงหน้า
บริษัทจึงดำเนินธุรกิจการให้บริการต่างๆอยู่บนพื้นฐานของการพัฒนาเทคโนโลยีในอนาคตเป็นสำคัญ
บริษัทได้ดำเนินการลงทุนที่เกี่ยวข้องกับเทคโนโลยีอย่างรอบคอบ
และเป็นอิสระไม่ผูกติดกับผู้ผลิตหรือระบบงานที่มีความเสี่ยงต่อการเปลี่ยนแปลงในอนาคต
เพื่อให้ได้ผลกระทบจากการเปลี่ยนแปลงดังกล่าวน้อยที่สุด

(3) การเข้าสู่ตลาดไทยของกลุ่มทุนต่างชาติ

สืบเนื่องจากการแก้ไขพระราชบัญญัติการประกอบธุรกิจโทรคมนาคม ซึ่งมีผลบังคับใช้ตั้งแต่วันที่ 21
มกราคม 2549 เป็นต้นไป บุคคลต่างด้าวสามารถเข้าถือหุ้นในกิจการด้านโทรคมนาคมได้มากขึ้น
ซึ่งอาจจะสร้างผลกระทบในด้านลบจากการเข้ามาของกลุ่มทุนดังกล่าว
ไม่ว่าด้านการแทรกแซงงานบริหารหลัก
หรือเป็นการเพิ่มศักยภาพการแข่งขันของบริษัทที่เป็นคู่แข่งหลังมีกลุ่มผู้ถือหุ้นจากต่างประเทศเข้ามาถือหุ้นเพิ่ม
ซึ่งอาจจะเป็นการเข้ามาเพื่อแย่งส่วนแบ่งตลาดโดยตรง สำหรับปัญหานี้
ทางบริษัทได้พิจารณาแนวทางแก้ไขไว้แล้วเช่นกัน
โดยปัญหาการเข้ามาร่วมถือหุ้นของกลุ่มจากต่างชาติ
จะถูกป้องกันได้โดยรักษาสัดส่วนของผู้ลงทุนในปัจจุบันอย่างสมดุลเหมาะสม
ซึ่งทำให้อัตราส่วนของจำนวนหุ้นที่จะมีผลต่อการเข้ามาบริหารซึ่งจะซื้อหาในตลาดหลักทรัพย์ (Free
Float) มีไม่เพียงพอที่จะทำให้บรรลุวัตถุประสงค์ดังกล่าว
ยกเว้นจะมีการเจรจาซื้อขายโดยตรงจากผู้ถือหุ้นหลักของบริษัทโดยตรงหลายราย
เพื่อสร้างอำนาจการบริหาร นับเป็นเรื่องที่เกิดขึ้นไม่ง่ายนัก
ส่วนการป้องกันผลกระทบจากการแข่งขันของผู้ประกอบการในธุรกิจเดียวกันที่อาจถูกครอบงำจากกองทุนต่างชาตินั้น
ทางบริษัทได้ดำเนินการสร้างพันธมิตรทางธุรกิจในด้านต่างๆ
ซึ่งเป็นการสร้างความแข็งแกร่งและสามารถพัฒนาสู่ระดับหุ้นส่วนสำคัญได้ในอนาคต